b'\n_START_ARTICLE_\nL\xc3\xa4\xc3\xa4kelaitos\n_START_PARAGRAPH_\nL\xc3\xa4\xc3\xa4kelaitos oli vuosina 1993\xe2\x80\x932009 toiminut sosiaali- ja terveysministeri\xc3\xb6n alainen valvontaorganisaatio, jonka teht\xc3\xa4v\xc3\xa4n\xc3\xa4 oli edist\xc3\xa4\xc3\xa4 v\xc3\xa4est\xc3\xb6n terveytt\xc3\xa4 ja turvallisuutta valvomalla l\xc3\xa4\xc3\xa4kkeit\xc3\xa4, terveydenhuollon laitteita ja tarvikkeita sek\xc3\xa4 verivalmisteita. T\xc3\xa4m\xc3\xa4n lis\xc3\xa4ksi L\xc3\xa4\xc3\xa4kelaitoksen keskeisi\xc3\xa4 asiakkaita olivat l\xc3\xa4\xc3\xa4ke- ja laitealan elinkeinonharjoittajat ja muut toimijat sek\xc3\xa4 terveydenhuollon ammattilaiset. L\xc3\xa4\xc3\xa4kelaitos lopetti toimintansa 1.11.2009 L\xc3\xa4\xc3\xa4kealan turvallisuus- ja kehitt\xc3\xa4miskeskus Fimean perustamisen my\xc3\xb6t\xc3\xa4._NEWLINE_L\xc3\xa4\xc3\xa4kkeit\xc3\xa4 ja laitteita valvotaan yh\xc3\xa4 tiiviimmin yhteisty\xc3\xb6ss\xc3\xa4 EU-j\xc3\xa4senvaltioiden ja kansainv\xc3\xa4listen organisaatioiden kanssa. Ala kehittyy jatkuvasti, ja haasteita tuovat mm. uudet, erityisesti biotieteiden avulla kehitetyt l\xc3\xa4\xc3\xa4kkeet, laitteet ja niiden yhdistelm\xc3\xa4t, joita valvotaan EU:ssa yhteisin menetelmin. L\xc3\xa4\xc3\xa4kelaitos valitsi EU-vaikuttamisensa keskittymisalueiksi biologiset l\xc3\xa4\xc3\xa4kevalmisteet ja lastenl\xc3\xa4\xc3\xa4kkeet._NEWLINE_Laitos toimi Helsingiss\xc3\xa4. Sen henkil\xc3\xb6st\xc3\xb6n m\xc3\xa4\xc3\xa4r\xc3\xa4 oli noin 200. Henkil\xc3\xb6st\xc3\xb6n koulutustaso oli korkea: tieteellisen jatkotutkinnon suorittaneita oli l\xc3\xa4hes nelj\xc3\xa4nnes ja yli puolella henkil\xc3\xb6st\xc3\xb6st\xc3\xa4 on korkeakoulututkinto. Yleisimpi\xc3\xa4 koulutusaloja L\xc3\xa4\xc3\xa4kelaitoksessa ovat farmasia, l\xc3\xa4\xc3\xa4ketiede, oikeustiede, talous- ja hallintotieteet sek\xc3\xa4 tekniikka._NEWLINE_Laitoksen toiminta katettiin valtaosin maksuperustelain mukaisesti asiakkailta peritt\xc3\xa4vill\xc3\xa4 maksuilla. Laitevalvonnan m\xc3\xa4\xc3\xa4r\xc3\xa4rahat osoitettiin valtion tulo- ja menoarviosta.\n_START_SECTION_\nL\xc3\xa4\xc3\xa4kelaitoksen alueellistaminen\n_START_PARAGRAPH_\nL\xc3\xa4\xc3\xa4kelaitoksen (nyky\xc3\xa4\xc3\xa4n Fimea) alueellistaminen vuonna 2009 her\xc3\xa4tti huomattavaa vastustusta. L\xc3\xa4\xc3\xa4kelaitoksen henkil\xc3\xb6kunta vastusti jyrk\xc3\xa4sti ministeri Liisa Hyss\xc3\xa4l\xc3\xa4n kaavailemaa alueellistamista Kuopioon ja sit\xc3\xa4, ett\xc3\xa4 henkil\xc3\xb6st\xc3\xb6\xc3\xa4 ei kuultu. Henkil\xc3\xb6kunnan mukaan alueellistaminen h\xc3\xa4vitt\xc3\xa4isi vuosien aikana kertyneen osaamisen ja tiedon ja heikent\xc3\xa4isi l\xc3\xa4\xc3\xa4keturvallisuutta, lis\xc3\xa4isi matkakustannuksia ja v\xc3\xa4hent\xc3\xa4isi tehollista ty\xc3\xb6aikaa._NEWLINE_My\xc3\xb6s oikeuskansleri moitti l\xc3\xa4\xc3\xa4kelaitoksen alueellistamista: siirtop\xc3\xa4\xc3\xa4t\xc3\xb6s tehtiin liian nopeasti ja ilman kunnon valmistelua._NEWLINE_Lokakuussa 2011 eduskunnan terveysjaoston puheenjohtaja Sari Sarkomaa esitti Fimean alueellistamisen pys\xc3\xa4ytt\xc3\xa4mist\xc3\xa4 viitaten asiantuntijoiden varoituksiin Fimean toiminnan kriisiytymisest\xc3\xa4 ja l\xc3\xa4\xc3\xa4keturvallisuuden vaarantumisesta.'